Man skiet broer ‘per ongeluk’ doodArgieffoto: Kent Williamson ŉ Vyf‑en‑veertigjarige man is in hegtenis geneem nadat hy glo sy 40-jarige broer doodgeskiet het toe hy hom glo vir ŉ motordief aangesien het. Die voorval het Sondag in die vroeë oggendure in Mndundu in Willowvale in die Oos-Kaap plaasgevind, het kapt. Jackson Manatha, woordvoerder van die polisie, gesê. Volgens Manatha het die 45-jarige man by die huis aangekom en geluide gehoor voor hy ŉ persoon by die motors gesien het. Hy het sy vuurwapen uitgeruk en ŉ skoot afgevuur. “Die man wat tussen die motors was, is in sy bolyf geskiet en is op die toneel dood. Die man wat die skoot afgevuur het, het nadergestap en gesien die slagoffer is sy jonger broer.” Die verdagte is in hegtenis geneem en daar is op sy vuurwapen beslag gelê. Hy sal na verwagting Dinsdag in die Willowvale-landdroshof verskyn.